Monument tal-Indipendenza, Il-Mall, Il-Furjana Fejn irridu kulħadd patrijott kbir. Kull skuża hi tajba biex inxejjru daqxejn bandiera, nagħmlu ftit storbju u nuru kemm aħna aqwa minn ħaddieħor. Fejn irridu gżiritna hi Ġenna tal-Art, iċ-ċentru tal-univers, u l-art magħżula mill-Mulej bħala l-aħħar fruntiera għal kull ma huwa ġust u tajjeb. Issa li wasalna biex niċċelebraw il-50 sena mill-Indipendenza ta' min niftakru ftit punti kruċjali u nirriflettu. Mument ta' riflessjoni...Dan l-artiklu huwa diffiċli għalija niktbu. Il-Malti għandu ħafna karatteristiċi. Il-Malti qalbu tajba, ta' rasu, jitlagħlu malajr, jaħfer malajr, jargumenta għall-pjaċir tal-argument, bieżel biss meta jsib ruħu fost il-barranin, u razzist. Xi ftit jew wisq, kulħadd razzist. Kulħadd ikun irid li niesu jkunu aqwa minn oħrajn. Ċert li fost dawk li vvutaw 'il Hitler fil-Ġermanja tat-tletinijiet kien hemm nies rispettabli u intelliġenti. Meta l-pajjiż ikun sejjer ħażin, il-poplu jfittex raġuni, u ħafna drabi jieħu l-eħfef triq: waħħal f'ħaddieħor. Dan l-artiklu diffiċli għalija niktbu. 'Ħadulna xogħlna' – 'Erbat ijiem oħra nispiċċaw kollha Misilmin' – 'Maħmuġin' – etc etc Forsi l-iktar aspett affaxxinanti tar-razzismu Malti hu li huwa esklussivament dirett lejn 'is-Suwed'. Naf, qed inkun politikament skorret, iżda nippreferi l-iskorettezza politika mill-ipokrezija morali. L-Iswed ilaqqatha propju għalhekk, għax iswed. Irid jew ma jridx, jidher barrani. Fil-verita hemm gruppi etniċi oħrajn li huma ferm akbar mill-komunita Afrikana, iżda nagħżlu li ma natux każ. Ir-razzismu Malti huwa selettiv. It-Taljani? Pizza u ħelu Sqalli. It-torok? Ituna l-kebabs. Ir-Russi? Lap dancers. Iċ-Ċiniżi? Happy endings. Naf, qed inkun skorrett. Mhux kull tork ibiegħ il-kebabs, u mhux kull Russa lap dancer....anzi pjuttost minoranza. Iżda mur ikkonvinċi lir-razzist Malti li mhux kull Iswed għandu l-AIDS jew l-Ebola...filfatt huma minoranza. Żwieġ Koptiku – Valletta Min ikollu ċans jidħol il-Belt il-Ħadd filgħodu, ġewwa l-knisja ta' San Ġakbu fi Triq il-Merkanti, jkun hemm quddies tal-komunita Koptika. Din hi waħda mill-eqdem knejjes Kristjani fid-dinja, li tinsab l-iktar fl-Eritrea, u tradizzjonalment ġiet mwaqqfa minn San Filippu Appostlu. Kulħadd ikun liebes pulit u nadif, u kulħadd iħalli ż-żarbun barra qabel jidħol il-knisja, bħala sinjal ta' rispett. Hawn ħafna nsara Maltin qas bl-Ostja f'ħalqhom fuq l-altar ma juru rispett, aħseb u ara jkunu għadhom fuq l-għatba tal-knisja. Dan l-artiklu għadu diffiċli 'Kajjin, fejn hu ħuk?' Kull sena, jum wara l-ieħor, mijiet u eluf imutu jippruvaw jaqsmu għall-dinja aħjar. U dawk il-ftit li jirnexxilhom jaslu isibu ma wiċċhom nies li jobgħoduhom. Mhux għax għamlu reat, jew għax ġew armati sa snienhom biex jinvadewna, iżda għax huma Suwed. Għax huma barranin. Għax f'din it-toqba ta' gżira ma nifilħux għall-piż. Għalhekk hu diffiċli Min hu razzist għandu ħabta jdur fuq min mhuwhiex u jisfidah. 'Jekk tħobbhom daqshekk, għax ma żżommhomx għandek?' Frankament ġo dari ma rridx barranin, tal-ebda kulur u forma...u għax naf ukoll li nżomm kemm inżomm barranin, il-problema ma tittaffiex. Hija t-traġedja tal-umanita li l-bniedem sar skjav tad-dinja li sawwar hu stess. U din it-toqba ta' gżira...din iċ-ċagħqa...ma tiflaħx il-piż tad-dinja. Iżda tibqa' thewden fl-isfond...'Kajjin, fejn hu ħuk?' Papa Franġisku fid-diskors ta' Lampedusa ta' Lulju 2013 reġa fakkarna f'dan kollu...u ħalla warajh silenzju skomdu. L-Ewropa (u d-Dinja) kellha tieqaf u tħares 'l isfel u tara t-traġedja li kienet qed isseħħ ta' kuljum. Gżejjer żgħar bħalna, u bħal Pantelleria, Lampedusa u oħrajn ma jistgħux jibqgħu iżommu l-fruntiera u jassorbu d-daqqa umanitarja. 'Il-Malta' – Il-Kalkara Ir-Razzismu hu Nazzjonalist. Mhux Nazzjonalist = Partit Nazzjonalista...iżda Nazzjonalist fis-sens vera tal-kelma. In-Nazzjonaliżmu hu l-ħsieb li pajjiżek jew razztek huma l-aqwa u l-isħaħ. U meta tazzarda tqis lilek innifsek aqwa minn ħaddieħor, hemmhekk issir razzist. Allura jekk tħobb 'il pajjiżek tkun razzist? Hemm differenza kbira bejn li tkun Nazzjonalist u li tkun Patrijott. Nazzjonalist lest joqtol għal pajjiżu, Patrijott lest imut għal pajjiżu. Jien kburi li Malti. Ma nħossnix agħar minn ħaddieħor, iżda lanqas inħossni aqwa. Jien iben l-art Maltija, iżda wkoll iben id-Dinja. Nemmen li biex nibża għal dak li għandi m'għandix għalfejn neqred dak li għandu ħaddieħor. X'jiswa li tkun patrijott u ma tafx titkellem b'ilsien pajjiżek? X'jiswa li xxejjer bandiera li lanqas hi biss 'il waħda t-tajba? X'jiswa li tiddefendi 'l pajjiżek jekk lanqas biss taf xejn dwar art twelidek? U fuq kollox, jekk hemm poplu fid-dinja li stagħna u kiber u ssaħħaħ mill-inlfuss ta' ħafna kulturi barranin, huwa l-poplu Malti. Id-diskorsi ta' purita razzjali u kulturali huma kollha foloz u stupidi. Jekk trid verament tiddefendi 'l pajjiżek, ibda billi tkun attiv fit-tisħiħ kulturali ta' dak li hemm madwarek. L-injoranza hi l-għadu l-vera, mhux il-barrani. U issa li resqin għall-50 sena mill-Indipendenza, ta' min niftakru u nirriflettu. Aħna farka f'nofs ta' baħar, u rridu kemm irridu ngħinu lill-proxxmu ma nifilħux għall-piż tal-imigrazzjoni mill-ebda parti tad-dinja. Iżda qabel ma noħorġu nxejjru l-bnadar u nagħtu bil-ponnijiet fl-arja bir-ragħwa f'ħalqna ma ninsewx li kull ma hemm bżonn hu ta' bomba atomika waħda fuqna, jew terremot kiefer, jew invażjoni militari, jew epidemija biex insibu ruħna bla dar. U jekk Alla ħares qatt jasal dak il-jum, inkunu aħna li rridu naqbdu d-dgħajsa u nsalpaw lejn art oħra.
Viva Malta!